আগরতলায় ট্রেনিং নিয়ে আমাদের কয়েকদিন বেকার সময় কাটছিল। আমি মাঝেমধ্যে আঁকিবুঁকি করতাম। এক দিন জঙ্গলে বসে বঙ্গবন্ধুর পোর্ট্রেট আঁকছিলাম। সেই ছবি আঁকার খবর অন্যদের মধ্যে ছড়িয়ে পড়ে। খবরটি শওকত ভাইয়ের (জাতীয় সংসদের সাবেক চিফ হুইপ) কানে যায়। তিনি ডেকে নিয়ে ২২ রুপি আমার হাতে দিয়ে বললেন, যাও, আগরতলা গিয়ে রংতুলি নিয়ে আসো। তুমি আঁকা থামিয়ে দিও না। আমি ছুটি নিয়ে আগরতলা গেলাম। প্রথমে খাওয়া-দাওয়া সেরে ‘এখনই’ নামে একটি সিনেমা দেখলাম। কিন্তু ছবি আঁকার প্রয়োজনীয় দ্রব্যাদি খুঁজে কিছুই পাওয়া গেল না। অবশেষে পুরনো গণেশ ক্যালেন্ডার, দুর্গা ক্যালেন্ডার, মেয়েদের চোখে দেওয়ার কাজল, আইভ্রু পেনসিল, আলতা এসব কিনে ক্যাম্পে চলে আসি। সব মিলে পাঁচ টাকা দিলাম, বাকি টাকা নিজের কাছে রাখলাম। ক্যাম্পে এসে কাজল দিয়ে ছবি আঁকতে গিয়ে দেখি পিছলে যাচ্ছে। শেষমেশ হ্যারিকেনের সলতে পোড়া কালি দিয়ে ছবি আঁকছিলাম। হঠাৎ এক দিন শওকত ভাই বললেন, আমাদের ক্যাম্পে একটা বনভোজন হবে, তোমার ছবিগুলো দেখানো যায় কীভাবে?